लेकिन सूरत का भी हर शहर की तरह दो रूप है . एक तरफ समृद्धि और अमीरी है तो दूसरी ओर मेहनत करने वालों की विशाल आबादी जो सुबह से शाम तक मेहनत करके अपनी दाल-रोटी का जुगाड़ करती है . एक बात ने लेखक को विस्मय से भर दिया कि सूरत में कटे-फटेनोट बिना बट्टे और मीन-मेख के चल जाते हैं . चाहे नोट दो ही टुकड़ों में क्यों न फट चुका हो लेकिन हर कोई बेझिझक उसे स्वीकारता है . जबकि मुम्बई और दिल्ली जैसे शहरों में जरा सा मुड़ा-तुड़ा नोट चलाना भी बिना चार बात सुने असंभव है . भारतीय करेंसी का इतना सहज स्वीकार उस शहर में जहाँ हज़ार के नोटों की उपस्थिति स्वाभाविक रूप से अधिक हो सकती है सचमुच एक आश्चर्य ही था . दिल्ली जैसे शहर में तो आज से पंद्रह साल पहले मेरे एक मित्र ने अपने सरकारी बैंक के खाते में जब दस-दस के नोटों की एक गड्डी कैशियर को थमाई तो उसने लेने से ही मना कर दिया .